钦定古今图书集成/明伦汇编/闺媛典/第373卷 > 《周礼》 > 《天官》
## 钦定古今图书集成/明伦汇编/闺媛典/第373卷 > 《周礼》 > 《天官》

《追师》，下士二人；府一人，史二人，工二人，徒四人。

〈订义〉《郑康成》曰：“追治玉石之名。”

掌王后之首服，为副，编次、追衡、笄。

贾氏曰：“‘掌王后之首服’，对《夏官弁师》掌男子之首服也。” 愚案：妇人之副翟，比男子之冕；妇人之次，比男子之弁。妇人之纚笄，比男子之元冠。妇人之髽，比男子之免　。郑锷曰：“副之言覆，所以覆首。《礼记》云：‘君卷冕立于阼，夫人副袆于东房’。然则身服袆衣，首乃戴副也。” 康成谓其遗象若今步繇。《诗》云“君子偕老，副笄六珈” ，谓此副也。编者，编列其发以为之，如后世之假紒。康成谓服之以采桑，然则身服鞠衣，首戴编也。次者，次第其发髢也。《诗》云：“鬒发如云，不屑髢也。” 正谓此耳。康成谓服之以见王，然则身服褖衣，首则戴次。《诗》言副言髢而不及编。盖副者饰之上，而次者饰之下。惟袆衣可配以副，惟褖衣可配以次，惟祭服有衡，垂于副之两旁当耳；其不以𬘘垂瑱，《左传》所谓“衡𬘘” ，《诗人》所谓“玉瑱” 也。诗人又云“副笄六珈” 者，盖自其冠言之则用衡，自其发言之则用笄。衡所以维持其冠，而笄则以约束其发。二物皆用玉，故必追以为之　。王昭禹曰：“后之服六，首服有三，盖以一当二。副配袆褕，编配阙鞠，次配展褖　。” 史氏曰：“衡其维持冠之带” ，《传》所谓“衡𬘘、纮𫄧” 是矣。笄其篸之髻，《叙礼》所谓“女子许嫁，笄而字” 是矣。

为九嫔及外内命妇之首服，以待祭祀、宾客。

郑康成曰：“外内命妇衣鞠衣、襢衣者服编，衣褖衣者服次　。” 郑锷曰：“后之首服三副，非众妾所得而戴，所谓九嫔及外内命妇首服者，殆亦编与次而已　。” 史氏曰：“‘祭祀所以见祖庙，宾客所以享所尊，故首服用焉’。以明非祭祀宾客则不用，用之未必饰。”

王昭禹曰：“丧纪则笄，而又加之以绖。其共九嫔外内妇所用，亦如祭祀宾客之礼，故曰亦如之。”